Senekal: Beskuldigdes vra borgtog  Sekwetje Mahlamba in die hof. Foto: Christel Cornelissen Sekwetje Mahlamba (32), een van die beskuldigdes in die moord op Brendin Horner, het Vrydag in die landdroshof op Senekal in sy aansoek om borgtog ontken dat hy enigsins naby die plaas was waar die 21-jarige plaasbestuurder vermoor is, óf dat hy enigiets met die moord en rooftog te doen gehad het. Luidens getuienis het die polisie onder meer op twee van Mahlamba se broeke beslag gelê. Volgens die staat is een van die broeke in ŉ vrieskas op die perseel gekry. Dit het bloedspatsels op gehad. Mahlambo het in die hof volgehou dat die bloed tydens ŉ tradisionele seremonie, waar ŉ skaap geslag is, op hom beland het. Dié seremonie is volgens hom by ŉ vriendin – ene Pinky – se huis gehou, maar volgens die staat ontken dié vriendin dat Mahlamba by die seremonie was. Hy ontken egter dat daar ŉ vrieskas in die huis is waar die polisie aanvoer hulle dit gevind het. Mahlamba hou ook vol dat hy die aand van die moord op Horner saam met sy vriendin deurgebring het. Volgens die staat ontken die vriendin egter dat hy die hele nag by haar deurgebring het. Die staat het dit aan Mahlamba gestel dat daar getuies is wat aanvoer dat hy en Sekola Piet Matlaletsa (44), sy medebeskuldigde, die aand ná die moord op Horner [op 2 Oktober] saam in ŉ taverne in Fateng tshe Ntho in Paul Roux gesien is. Mahlamba het volgens die getuie gespog dat hy ŉ wit boer op ŉ plaas aangerand het. Mahlamba en Matlaletsa het glo ook hulself op verskeie ander maniere by die moord en rooftog betrek. Matlaletsa het volgens die staat die aanranding op só ŉ manier beskryf dat die afleiding gemaak kan word dat dit na die aanval op Horner verwys. Brendin Horner (21), ‘n plaasbestuurder, is wreed vermoor. (Foto: Facebook) Mahlamba ontken egter dat hy op die aand ná die moord in die taverne was en ontken ook dat hy saam met Matlaletsa was. Volgens hom ken hy Matlatletsa net van sien omdat hulle in dieselfde omgewing woon. Die staat voer aan Mahlamba hou ŉ vlugrisiko in. Hy besit geen eiendom nie, het nie ŉ bank-, klere- of selfoonrekening nie en sal boonop nie ŉ sent verloor sou hy nie sy verhoor bywoon nie. Indien borgtog aan hom toegestaan word, sal sy ouers – wat staatspensioene ontvang – sy borgtog betaal indien dit toegestaan word. Matlaletsa het in ŉ beëdigde verklaring wat aan die hof voorgelees is, aangevoer dat hy die enigste broodwinner vir sy vrou en vier kinders is, dat hy reeds 21 jaar lank in die gemeenskap woon en geen ander familie elders het nie. Hy het in die verklaring bevestig dat hy vorige veroordelings vir veediefstal het, maar dat hy geen hangende sake teen hom het nie. Hy voer aan hy dra geen kennis oor die misdade waarvan hy beskuldig word nie en sê hy was in ŉ taverne besig om te drink toe hy in hegtenis geneem is. Hy voer ook aan dat sy vrylating op borgtog nie openbare veiligheid in die gedrang sal bring nie en dat hy ook nie sy verhoor sal probeer ontduik nie. Die minister van polisie, Bheki Cele, en die leier van die EFF, Julius Malema, het ook die hofverrigtinge bygewoon. Die saak word ná middagete voortgesit. Geen betogers is naby die hofgebou toegelaat nie en streng toegangsbeheer word gehandhaaf.